Az Országos "Frédéric Joliot-Curie" Sugárbiológiai és Sugáregészségügyi Kutató Intézet
TÁJÉKOZTATÓJA
a 2011. szeptember-október hónapok során mért légköri radiojód szintek változásáról, egészségügyi kockázatairól
Az OSSKI-ban heti rendszerességgel mérik a levegőben a radiojód szinteket. A jód-131 szint szokásos budapesti átlaga 10 µBq/m3. A fukushimai baleset időpontjában 2011. 03. 21. és 2011. 05. 20. között erősen megemelkedett levegő radiojód szintet mértünk. A legmagasabb érték 2011. 04. 08-án 3020 µBq/m3 volt. A jód-131 szint ezután visszatért a normál háttérértékre. Az OSSKI mérési eredményei folyamatosan nyomon követhetők az intézet honlapján (Környezeti sugárzási szintek).	Comment by Szabó Nikolett: http://www.osski.hu/info/ksv/ksv.html#aergam 
2011. szeptember 1-től kezdtek az OSSKI-ban újra megemelkedett levegő radiojód szinteket mérni. A legmagasabb érték 2011. szeptember 26-án volt, értéke 173 µBq/m3. November második hetére a levegő radiojód szint visszaállt a szokásos háttérértékre.
A mért adatok alapján valószínűsíthető, hogy a megemelkedett radiojód szint az Izotópintézet Kft kibocsátása miatt következett be.
Az OSSKI munkatársai a rendelkezésre álló adatok alapján számításokat végeztek az esetleges lakossági sugárterhelésre vonatkozóan. A számítások alapján a várható sugárterhelés rendkívül alacsony szintű, nem éri el a természetes sugárforrásokból származó éves terhelés egy-milliomod - egy-százezred részét. Ez nagyjából azzal egyenértékű mintha valaki egész életében öt perccel tovább kapná a természetes háttérsugárzást. A számítások alapján kizárható bármilyen egészségügyi kockázat.

